
REESE RYAN

HØYTIDENS VALENTINE

Oversatt av Mona Berge


Reese Ryan skriver sensuelle, følelsesladde kjærlighetshistorier krydret med en god del familiedrama. Hun er født og oppvokst i Ohio, men har dype røtter i Tennessee. Hun måtte derfor holde ut lange, varme bilturer til familiesammenkomster i Memphis i en bitte liten bil fylt med slektninger.


Den nye serien om Valentine Vineyards er tilegnet alle som har lest om Bourbon-brødrene og lagt sin elsk på familien Abbott. Siden du ikke ville gi slipp på Joe, Duke, Iris, Blake, Parker, Max, Cole og Zora Abbott eller ta farvel med Magnolia Lake, klarte ikke jeg det heller. Jeg håper du vil like å bli kjent med familien Valentine og kose deg med møtene deres med den stadig voksende familien Abbott.

Chandra Valentine knuget fingrene rundt håndtaket på trillekofferten da hun så det lille flyet takse mot gaten på Charlotte Douglas International Airport. Hun skulle ønske hun ikke hadde sett det. Da kunne hun ha innbilt seg at det var et større fly. Et slikt fly som hun hadde vennet seg til å fly de siste trettini årene av sitt liv. Ikke et av disse små lekeflyene hun alltid hadde forsøkt å unngå.

Hun løsnet grepet da hun kjente at neglene boret seg inn i håndflaten. Hun åpnet hånden og så på de hissige merkene. Så trakk hun pusten dypt og lukket øynene. Da hun åpnet dem igjen, så hun rett inn i et par mørke øyne.

Den utrolig kjekke mannen nikket til henne og strøk seg over skjegget. Hun hadde aldri hatt sansen for menn med skjegg, men hun kunne gjøre et unntak denne gangen.

Han var kledd i en grønn og svart rutete skjorte over en svart T-skjorte, slitte jeans og brune turstøvler. Det skjeve smilet hans ga henne sommerfugler i magen. Hun kunne ikke huske sist det skjedde.

Chandra nikket tilbake og vinket keitete før hun slentret videre.

Jo da, mannen var kjekk, men dette var ikke en jentetur til Las Vegas. Hun skulle snart gå om bord i en hermetikkboks med vinger for å møte faren i en liten fjellandsby i Tennessee.

Hvis hun ikke hadde følt at det hastet med å komme seg til Magnolia Lake, der faren ville møte henne og de fem yngre søsknene hennes, ville hun ha flydd til nærmeste store flyplass og kjørt resten av veien. Men hun var bekymret for faren.

Abbott Raymond Valentine hadde fylt sekstini sist bursdag – som hun hadde gått glipp av fordi hun var på et seminar i Utah. Faren hadde ikke vært seg selv siden kona døde for noen år siden. Det virket ikke som om det bare var sorgen som plaget ham, men noe dypere. Chandra hadde ikke klart å finne ut hva det var, og faren ville ikke snakke om følelser. Han hadde vært gretten og fjern hver gang hun prøvde å bringe det på bane. Det ødela stemningen når de snakket sammen i telefonen, noe de gjorde hver uke. Så hun hadde sluttet å spørre og håpet at han kom til å betro seg til henne med tiden.

Men for to uker siden hadde han bedt om et familiemøte via video for å informere dem om at han måtte møte alle ansikt til ansikt. De prøvde selvfølgelig å få ham til å forklare hvorfor, men han ville ikke gi et eneste hint om hva det gjaldt. Chandra var livredd for hva han hadde å fortelle dem. Familien hadde ikke vært samlet siden begravelsen til bestemoren.

Det hadde tatt tre dager og en online-kalender for at de seks søsknene skulle klare å bli enige om når de skulle møtes. De måtte ta fri fra jobben i minst en uke, kanskje to. Men nå var hun her – på vei til en liten fjellbygd. Hun håpet de hadde nettforbindelse og mobildekning. Noe friluftsmenneske hadde hun aldri vært. Hun kunne gå en tur i skogen, men der gikk grensen.

Chandra satte seg så langt unna den skjeggete mannen som mulig. Selv om hun gjerne skulle ha blitt bedre kjent med ham, hadde hun ikke tid til sånt på denne turen.

Hun var en problemløser. Det hadde hun vært siden hun var åtte og kom hjem fra skolen og fant brevet moren hadde etterlatt på kjøkkenbenken.

Faren hadde vært fortvilet. Hun, Nolan, Sebastian og Alonzo ble sønderknust. På et blunk ble hun omsorgspersonen i hjemmet, og hun hadde følt seg som den eneste voksenpersonen i familien hele tiden siden.

Hun gned seg på armene. Det var kjølig på flyplassen. Kjekkasen gjorde ikke noe forsøk på å late som om han ikke så på henne.

Chandra tok opp boken om teambuilding som hun holdt på å lese, og åpnet den. Hun måtte bare overse ham. Nå gjaldt det å komme til bunns i hva det enn var faren ville snakke om, løse problemet og fly tilbake til San Diego.

*

Julian Brandon kom fram til gaten med en fettete papirpose med en sandwich og pommes frites i den ene hånden og trillekofferten i den andre.

Passasjerene hadde allerede gått om bord i flyet. Kvinnen som sjekket boardingkortet, så på ham med smale øyne og ba ham om å få opp farten.

«Jeg trodde jeg hadde fem minutter på meg.»

«Alle var her, så kapteinen vil dra så fort som mulig.»

Julian gikk gjennom gangveien og inn i flyet. Siden han var veldig høy, var det ren tortur å klemme seg ned i setet på dette lille flyet. Han foretrakk vindusplass, men hadde bestilt sete ved midtgangen for å strekke ut bena. Det så ut som om han hadde flaks. Vindusplassen var ledig så han fikk hele seteraden for seg selv.

Han stuet bagen inn i bagasjehyllen og satte seg ned. Nå skulle han se en episode eller to av en science fiction-serie og ikke tenke på noe. Han gledet seg ikke til å vende tilbake til den lille fjellbygda han kom fra. Men han måtte bo der de neste fire årene. Ikke fordi han hadde lyst til det, men fordi han måtte oppfylle noe han hadde forpliktet seg til som fjortenåring. Da hadde en lokal filantrop tilbudt seg å betale for legeutdannelsen hans.

Da kapteinen sa at alt var klart, sukket han lettet og akte seg over til vindussetet.

«Unnskyld, du sitter på plassen min.»

Julian så opp. Det var skjønnheten fra gaten. Den svarte T-skjorten hennes hadde ordene ’Wake Up, Kick Ass, Repeat’ med store, hvite bokstaver på brystet. Det mørkebrune håret var skjøvet bort fra ansiktet med solbriller som fungerte som en hårbøyle. Huden var mørkebrun og feilfri, og de fyldige leppene var fremhevet med dyprød leppestift.

Julian blunket forfjamset, som om han aldri hadde sett en vakker kvinne før. Som regel hadde han ingen problemer med å snakke med kvinner, men denne kvinnen gjorde ham målløs.

«Du må sette deg», sa flyverten. Smilet hennes klarte ikke å skjule irritasjonen.

«Ja da, jeg skal sette meg når denne mannen flytter seg fra setet mitt.»

«Unnskyld. Jeg trodde jeg hadde raden for meg selv.» Julian reiste seg og gikk ut i midtgangen. Da hun hadde satt seg, satte han seg ned igjen. «Beklager det, men jeg trodde ikke at det kom …»

«Du trodde du hadde vunnet flylotteriet og fikk en hel rad for deg selv?» Hun trakk litt på smilebåndet. «Jeg ville ha antatt det samme, men jeg var bare på toalettet. Jeg liker ikke å legge igjen sakene mine når jeg reiser alene.»

«Det skjønner jeg godt.» Han nikket. Etter en pinlig liten pause rakte han frem hånden. «Jeg er JB, og jeg pleier ikke å stjele seter.»

Smilet hennes ble bredere. Hun trykket hånden hans. «Chandra.»

«Hyggelig å hilse på deg, Chandra.» Det gikk opp for ham at han gliste som en tulling og fremdeles holdt henne i hånden da hun lirket den løs.

Han kremtet og konsentrerte seg om å putte telefonen og nettbrettet i lommen på seteryggen foran.

Chandra tok opp en dyr hodetelefon fra vesken. Et tydelig tegn på at hun ikke hadde til hensikt å innlede en samtale med ham.

Greit. Han kunne gjøre som planlagt og se på noen episoder han ikke hadde hatt tid til å se. Jobben som sykehuslege i Philadelphia var hektisk. I tillegg jobbet han frivillig på gratisklinikker i sentrum og ute på landet i Pennsylvania. Men nå kom livet til å bli veldig annerledes.

Venner og kolleger mente at han burde glede seg over å få en mer normal arbeidsdag med mer fritid. De var misunnelige på ham nå som han skulle bli småbylege.

Men han var ikke så sikker på om det var noe for ham. Han trivdes med det hektiske livet. Det ga ham lite tid til å tenke på gamle feil – som det ødelagte forholdet til moren. Nå som han vendte tilbake til stedet han vokste opp, og der moren fremdeles bodde, var det umulig å slippe unna de ubehagelige følelsene.

Kvinnen ved siden av ham grep hardt om armlenene da flyet økte farten bortover rullebanen. Og da det lettet, knep hun øynene hardt igjen. Julian ville spørre om det gikk bra, men tok seg i det. Det gikk tydeligvis ikke bra. Men hodetelefonene viste at hun ikke var interessert i å snakke.

De fikk klarsignal til å skru på elektronikk, men piloten advarte om kraftig turbulens og at de måtte bli sittende med setebeltene på.

Julian brydde seg ikke om turbulens – bare når han prøvde å se på noe på nettbrettet og spise maten han hadde kjøpt i siste liten. Han stappet noen av de deilige, lunkne pommes fritesene i munnen og tok en bit av sandwichen. Da han åpnet brusboksen, skvatt kvinnen høyt i setet.

Chandra pekte på skjermen hans. «Er det Orphan Black?»

Julian tok ut en av øreproppene og nikket. «Ja. Et par venner av meg er science fiction-nerder. De har mast på at jeg må se denne serien i flere år, så jeg tenkte jeg skulle gjøre et forsøk.»

«Søsteren min var helt gal etter den serien, men jeg fikk aldri tid til å se den.» Flyet falt brått, og Chandra bet tennene sammen. «Jeg hadde tenkt å lese, men jeg klarer ikke å konsentrere meg.»

«Flyskrekk?»

«Ikke på store fly. Jeg pleier å unngå fly som dette.» Hun knep øynene igjen da flyet ristet. «Jeg gleder meg til vi lander.»

«Du kan gjerne se på serien sammen med meg», foreslo han og overrasket seg selv. «Jeg har nettopp begynt på første episode. Det gir deg noe annet å tenke på. Jeg kan dele lyden med deg. Skru på hodetelefonen din.»

Hun gjorde det, og han delte lyden med henne. Hun ga ham et lite smil. «Takk.»

Han holdt frem esken med pommes frites, og hun tok to. Julian spolte tilbake til start, og de begynte å se. Det så ut til at Chandra ble oppslukt av handlingen fra første stund. Selv satt han og smugkikket på henne. Hun var utrolig vakker.

Han hadde så mange spørsmål. Hvor skulle hun? Hvor kom hun fra? Var dette en jobbreise? Ville hun bli med ham og ta en kaffe? Hva likte hun å spise til frokost?

I stedet så de på skjermen i taushet. Armen hennes rørte ved hans, og varmen hennes sivet inn i huden hans.

Plutselig ble turbulensen enda kraftigere. Flyet falt og ristet. Kapteinen ba alle om å sette seg og slå opp brettet. Julian gjorde som han fikk beskjed om. Chandra grep tak i armen hans, og Julian la hånden sin over hennes og presset frem et smil. Men nå syntes han også at det begynte å bli ekkelt.

«Ta det med ro. Jeg skjønner at det er skummelt, men ingenting kommer til å skje. Det lover jeg», sa han så rolig han kunne.

Chandra så på ham, trakk pusten dypt og senket skuldrene. Hun løsnet grepet om armen hans, men lot hånden ligge.

«Jeg vet at du ikke kan love noe som helst i denne situasjonen. Du har ingen kontroll over den. Men du er så overbevisende at det faktisk hjelper. Takk skal du ha.»

«Glad for at jeg kunne hjelpe.» Han trakk motvillig til seg hånden. Hva var det med denne kvinnen? Han pleide ikke å få sommerfugler i magen når han så en vakker kvinne, men nå føltes det som om han satt på toppen av en berg-og-dal-bane og telte ned til vognen raste nedover.

Chandra lukket øynene da flyet ristet igjen. «Det går bra. Det går bra. Det går …» Hun slo hånden for munnen da flyet mistet høyde igjen. Det så ut som om hun kvalte et skrik. Nå skalv hun voldsomt også. Flere av passasjerene rundt dem gispet og mumlet.

«Sto du på rulleskøyter da du var barn?» spurte han.

Chandra rynket pannen. «Ja. Hvordan det?»

«Husker du hvordan det ristet på asfalten? Dette er det samme. Eller som å kjøre på en vei full av hull. Det er ubehagelig, men ikke farlig.» Han smilte og blunket til henne.

Chandra pustet ut og nikket.

«Jeg setter på litt musikk.» Han satte på meditasjonsmusikken sin. Det var sånn han koblet av. Han hadde lært å meditere som ung, og det hadde han fortsatt med.

Han støttet albuen på armlenet mellom dem og åpnet hånden. «Du kan holde meg i hånden hvis du vil.»

Chandra klemte hånden hans hardt. Neglene hennes boret seg inn i håndbaken hans.

Julian klemte hånden hennes beroligende og håpet inderlig at dette kom til å gå bra.

Chandra var glad for at flyet endelig hadde landet. Sidemannens beroligende nærvær hadde vært til stor hjelp, og musikken hans hadde fått henne gjennom den verste turbulensen hun hadde opplevd.

Hun slapp hånden hans. «Du skal få tilbake hånden din.» Hun rødmet. «Du trenger den sikkert.»

«Når jeg får igjen følelsen.» Mannen smilte bredt og ristet hånden for å få i gang blodsirkulasjonen.

Hun var flau over at hun hadde oppført seg som et barn som var redd for torden. Det lignet ikke henne. Det hadde alltid vært hun som trøstet de yngre søsknene og beroliget faren når det stormet som verst.

Og hun var leder for et selskap der hun var kjent for å få ting gjort med et urokkelig smil om munnen. Hun tok de vanskelige avgjørelsene som måtte til for å holde selskapet gående. Selv om hun kunne sitte med en flaske vin og gråte om kvelden fordi hun hadde vært nødt til å si opp noen.

Da hun ble sendt til San Diego for å effektivisere driften der, fikk hun kallenavnet Den smilende bøddelen. Men hun hadde gjort en utmerket jobb og ble respektert for det.

Det eneste problemet med en jobb som krevde mye reising, var at hun ikke likte å fly. Nå tok han ned håndbagasjen hennes fra bagasjehyllen.

«Takk igjen, JB. Det var hyggelig å møte deg.» Chandra rakte frem hånden.

Den store hånden hans omsluttet hennes. Han holdt den et øyeblikk før han trykket den.

«Gleden var definitivt på min side», sa han og smilte.

Hjertet hoppet i brystet på henne og raste av gårde. Hun trakk til seg hånden. Ikke fordi hun ble støtt av flørtingen hans, men fordi hun likte det litt for godt. Et kort øyeblikk hadde hun sett for seg at hun strakte seg på tå og presset leppene mot hans.

Da hun snudde seg for å gå ut av flyet, kunne hun formelig kjenne blikket hans i ryggen. Hun måtte innrømme at en liten del av henne var skuffet over at han ikke hadde bedt om å møte henne igjen. Hun ville selvfølgelig ha sagt nei, men det hadde vært fint å bli spurt.

*

Ifølge GPS-en var Chandra halvveis til målet. Hun hadde ikke forventet lange strekninger gjennom øde landskap. Hun hadde ikke sett en levende sjel den siste halvtimen. Tenk om hun punkterte eller fikk motorstopp?

Ikke vær så melodramatisk.

Det var tullete å sitte og tenke på det verste som kunne skje. På den andre siden overskygget det tankene på hva som kunne være galt med faren. Ingen levde for alltid. Likevel, hun var nesten førti og kom til å være pappas jente til den dagen hun døde. Hun bodde kanskje langt unna ham, men bare det at han fantes, var en stor trygghet for henne.

Telefonen hennes ringte. Hun hadde ikke tatt seg tid til å koble mobilen til leiebilen, så hun grep etter den i koppholderen. Navnet og bildet til den yngste søsteren, Naya, lyste opp på skjermen.

Nyles og Naya, tvillingene fra farens andre ekteskap, var de yngste i familien og oppførte seg deretter. Nyles hadde en ny jobb hver gang hun snakket med ham. Han var tjueåtte, men visste fremdeles ikke hva han skulle bli når han ble stor. Naya hadde satset på Instagram og tjente godt på det. Hun bodde i Los Angeles, men reiste verden rundt på betalte reiser. De snakket ofte sammen og møttes et par ganger i måneden.

Chandra hadde ringt søsteren flere ganger etter at hun landet. Hun hadde ikke noe hastverk med å svare nå.

Hun så opp fra skjermen og skvatt til da hun så en diger svartbjørn med to unger som krysset veien. Hun slapp telefonen og knuget hendene om rattet så knokene hvitnet. Hun bremset ned, men stoppet ikke helt. Idet hun kjørte forbi bjørnen, reiste den seg opp på bakbena. Chandra satte i et skrik og vred hardt på rattet mens hun tråkket på gassen. Det høyre forhjulet havnet utenfor veibanen og skrenset, og i neste øyeblikk skled bilen nedover en skråning.

«Nei, nei, nei!» Chandra prøvde å vri rattet den andre veien, men før hun fikk sukk for seg, tippet bilen over på siden. Telefonen, vesken og kald kaffe ble slengt opp i luften før bilen traff bakken.

Alt skjedde så fort at hun ikke fikk tid til å tenke eller reagere. Hun var ør og desorientert. Det gjorde vondt i håndleddet og hodet, og hun hadde fått kaffe over hele seg. Sikkerhetsbeltet strammet hardt mot brystet. Hun våget ikke å åpne øynene. Hun håpet at bjørnene hadde gått videre og ikke kom til å gjøre en forferdelig situasjon enda verre.

Hun våget seg til å gløtte på det ene øyet. Så det andre.

Alt var bokstavelig talt snudd på hodet.

Hun hang i sikkerhetsbeltet opp ned.

Men jeg lever i hvert fall.

Hun hadde vondt her og der, men det virket ikke som om noe var brukket. Hun trodde ikke hun blødde fra noen sår heller.

Ringelyden fra telefonen skar gjennom den nifse stillheten. Hun ante ikke hvor lyden kom fra. Hun prøvde å løsne sikkerhetsbeltet, men klarte det ikke, og hun hadde ikke krefter nok til å rive det løs.

Tårene vellet opp. Var det sånn livet hennes skulle ende?

Julian hadde valgt den idylliske ruten til Magnolia Lake. Han kjørte en Ford F-100 1970-modell. Fetteren hans hadde et bilverksted i Knoxville og trengte noen som kunne kjøre bilen opp til Magnolia Lake, så dette var en perfekt løsning.

Han hadde ikke vært hjemme på tre år. Og i de fem årene før der igjen, hadde det vært langt mellom besøkene. Det var best sånn. Hver gang han kom hjem til moren, ble stemningen stadig verre. Ett år hadde han takket ja til en invitasjon fra venner om å bli med dem til Cancún en Thanksgiving-helg. Moren hørtes nesten lettet ut da han sa at han ikke kunne komme.

Da en annen venn hadde invitert ham med på en skiferie i Colorado en jul, hadde han takket ja til det også. Etter det ble det en tradisjon å reise bort i feriene. Men nå var han på vei hjem, og han kunne ikke lenger unngå de vonde minnene. Faren hadde dødd der, og han visste at det var hans skyld. Det var grusomt å se anklagen i morens øyne. Han visste at hun klandret ham for det.

Julian klødde seg i skjegget og tenkte at det var på tide med en trimming. Han hadde latt skjegget gro to år tidligere fordi kvinnen han var sammen med hadde bedt ham om det. Skjegget var der fremdeles, men forholdet var for lengst over. Han hadde beholdt skjegget fordi det fikk ham til å se eldre ut enn sine tretti år. Det fikk de eldre pasientene til å føle seg tryggere. Nå som han skulle jobbe som fastlege for folk som hadde kjent ham siden han ble født, hadde det virket lurt å beholde skjegget. Kanskje det fikk folk til å ta ham på alvor og ikke se på ham som en guttunge lenger.

Vissheten om at moren kom til å avsky det, ga ham en pervers glede.

Julian saktnet farten da han fikk øye på bremsespor som forsvant ut fra veibanen. Hva hadde skjedd? Var noen skadd?

Julian svingte inn til veikanten og satte på varselblinkeren. Så skyndte han seg ut for å se over kanten.

«Faen.»

En bil lå på taket i skråningen. Han hadde behandlet mange pasienter som hadde vært utsatt for bilulykker. Ikke alle overlevde selv om han hadde gjort sitt ytterste for dem. Han håpet inderlig at føreren av bilen hadde brukt sikkerhetsbelte.

Julian skled nedover i gjørma mot bilen. En kvinne hang opp ned. Hun rørte seg ikke.

Han presset hånden mot vinduet. «Kan du høre meg?»

Hun rørte så vidt på seg. Så nikket hun. «Jeg får ikke løsnet beltet.»

Han hørte henne så vidt gjennom ruten, men han pustet lettet ut da han hørte stemmen hennes. Hun var i live og ved bevissthet. Han prøvde å åpne døren, men den rikket seg ikke. «Jeg skal få deg ut. Sitt stille.»

«Jeg har ikke tenkt å gå noen steder», sa hun.

Julian måtte le. Han var imponert over at hun ikke hadde fått panikk. Han kom seg opp på veien igjen og ringte etter tauebil. Så fant han frem hammeren som hadde en innebygget setebeltekutter. Han stakk telefonen i baklommen og skyndte seg ned igjen.

«Snu hodet og lukk øynene», sa han. «Jeg skal knuse ruten.»

Da hun snudde hodet og holdt hendene for ansiktet, slo han løs på ruten. Den ble knust, og flere glasskår havnet i håret hennes.

«Er du skadd? Gjør det vondt noe sted?»

«Nei. Jeg har bare vondt i hodet, men det er ikke så rart siden jeg henger opp ned.»

«Støtt hendene på skuldrene mine mens jeg kutter beltet. Du kommer ikke til å falle», lovte han.

Hun nikket. Det lange håret skjulte ansiktet hennes. Hun grep om skuldrene hans, og han holdt henne rundt livet mens han kuttet sikkerhetsbeltet. Han holdt henne fast da beltet røk og lirket henne ut av vinduet med bena først. Det var ikke særlig elegant, men han fikk henne ut.

Julian satte henne ned. Hun vaklet litt og tok seg til hodet. Så skjøv hun håret vekk fra ansiktet.

«Chandra?» utbrøt han forbløffet.

«JB?» Chandra presset hånden mot pannen. «Drømmer jeg?»

«Nei, dessverre. Du kjørte av veien. Jeg kom kjørende og så bremsesporene, så jeg stoppet for å hjelpe.»

«Du må være en slags svart Supermann. Spratt du ut av en telefonkiosk i nærheten?»

Han smilte beundrende. Det var ganske utrolig at hun kunne spøke i en stund som dette.

«Jeg må finne telefonen min», sa hun. Men da hun snudde seg mot bilen, svaiet hun faretruende. Han strakte ut hånden for å støtte henne.

«Er du sikker på at du er ok? Du kan ha pådratt deg hjernerystelse eller …»

«Nei, det går bra. Jeg slo ikke hodet. Jeg vet bare ikke hvor lenge jeg hang opp ned.» Hun dro fingrene gjennom håret, og små glasskår falt ut. «Jeg må ha bagasjen min og ringe familien.»

«Fetteren min eier et par bilverksteder. Han har en fyr i området. Tauebilen kommer hvert øyeblikk.» Julian la en hånd på armen hennes for å roe henne ned. Det så ut som om hun fikk panikk da hun ikke så telefonen noen steder. «Du kan bruke telefonen min.»

«Takk.» Hun rynket pannen. «Men jeg husker ikke numrene.»

«Er du kvalm, ser du dobbelt, ringer det i ørene?» Julian fant frem telefonen sin. «Jeg kan ringe etter en ambulanse.»

«Jeg husker ikke numrene deres fordi jeg aldri taster dem inn. De ligger lagret i kontaktlisten.» Chandra la en hånd over hans for å stoppe ham. «Ikke gjør et stort nummer ut av dette. Det er flaut nok som det er.»

«Hva skjedde egentlig?»

Chandra sperret opp øynene og så seg rundt. «Så du den bjørnen med ungene?»

«Nei.» Han var fremdeles ikke overbevist om at hun ikke hadde pådratt seg hodeskader.

«De var der. Telefonen min ringte, og jeg så ned for å se hvem det var. Da jeg så opp igjen, var det bjørner i veien. Jeg prøvde å kjøre rundt dem, men det ene hjulet havnet utenfor veibanen og så … De bjørnene skylder meg en leiebil.»

«Ja, lykke til med det. Jeg skal hjelpe deg opp til veien. Vi kan vente i bilen min til tauebilen kommer. Når bilen din er oppe på veien igjen, kan vi ta ut tingene dine.»

«Jeg kan ikke fatte at dette skjedde. Jeg pleier alltid å kjøre forsiktig.»

«Det viktigste er at det gikk bra.» Julian holdt ut hånden. «Kom, så går vi opp. Det er lettere å klatre opp der borte.» Han så ned på de sexy, svarte støvlettene hennes. Heldigvis var ikke hælene så veldig høye.

Hun tok hånden hans, og sammen klatret de opp skråningen. Hun trampet gjørme av støvlettene, og han hjalp henne inn i bilen. Fetteren hans hadde heldigvis lagt beskyttelsestrekk over gulvet og setene på den nyrestaurerte bilen.

Men klærne hans var gjennomtrukket av søle. Han tvilte på at beskyttelsen var god nok. «Dette er en spesialbestilt bil som jeg frakter for fetteren min, så jeg kan ikke sette meg inn sånn som jeg ser ut. Jeg må skifte.»

«Ok.» Chandra dro fingrene gjennom håret og trakk i T-skjorten som var full av kaffeflekker. «Jeg lover at jeg ikke skal kikke.» Hun smilte skjelmsk.

Det var første tegn på flørting fra hennes side, men Julian prøvde å ikke legge for mye i det. Han tørket hendene på en fille og lette i bagen etter en ren T-skjorte og joggebukse. Han fant en langermet, grå genser med navnet på universitetet han hadde studert ved – Howard University. «I tilfelle du vil skifte. Jeg skal ikke kikke, jeg heller.»

«Takk.»

Julian dro av seg jeansen som var stiv av gjørme og sparket av seg skoene og sokkene. Han la alt i en plastpose og dro på seg en langermet mørkeblå genser, en grå joggebukse og joggesko.

«Er du klar?» ropte han før han gikk frem til førersiden.

«Ja da.»

Han satte seg inn og måtte smile da han så henne med den gamle genseren hans. Hun så fantastisk ut selv om den var for stor.

Chandra brettet opp ermene. «Nå føler jeg meg mye bedre. Det er mest stoltheten min som fikk seg en knekk.»

«Det kunne ha skjedd med hvem som helst.» Han kikket i bakspeilet da han hørte en lyd. «Nå kommer tauebilen.»

Da leiebilen var oppe på veien igjen, hentet de ut tingene hennes. Hun ringte leiebilfirmaet, og de avtalte med tauebilsjåføren at bilen skulle returneres til Knoxville.

«Jeg vet at du sikkert er sliten, og at familien venter på deg», sa Julian. «Jeg gir deg gjerne skyss. Du kan be leiebilfirmaet om å levere en bil til deg senere.»

Chandra rynket pannen. «Du har allerede gjort så mye for meg. Jeg vil ikke være til mer bry.»

«Jeg skal til Magnolia Lake. Det er omtrent en halvtime unna. Hvor skal du?» spurte han.

«Jeg skal også dit. Til denne adressen.» Hun holdt opp telefonen og viste ham.

«Det er på veien inn til byen. Det er stort sett gårder der i utkanten.»

Chandra så lattermildt på ham. «Det er ikke meningen å være utakknemlig, men har ikke jeg skapt nok problemer for deg i dag?»

«Kanskje jeg trengte litt spenning i hverdagen.» Julian trakk på skuldrene.

Chandra smilte motstrebende, men da leiebilfirmaet kom tilbake på linjen, ba hun dem om å levere en bil til Magnolia Lake.

Julian smilte for seg selv. Han hadde ikke bedt om nummeret hennes da de gikk ut av flyet. Men skjebnen hadde gitt ham en ny sjanse. Denne gangen skulle han benytte seg av den.

